Влада на Република Северна Македонија

Министерство за животна средина и просторно планирање

Предлог на Закон

за изменување и дополнување на Законот за заштита на природата

Скопје, Октомври 2019 година

В О В Е Д

I.ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Во мај 2019 година беше донесен нов Закон за прекршоците (“Службен весник на Република Северна Македонија” бр. 96/19) со кој се определуваат општите услови за пропишување на прекршоци и прекршочни санкции, општите услови за утврдување на прекршочна одговорност за изрекување и извршување на прекршочни санкции и се пропишува прекршочна постапка што ја водат судовите и прекршочните органи. Во Законот за прекршоците е утврдено дека сите материјалните закони кои во себе содржат прекршочни одредби е потребно да се усогласат со новиот закон во рок од шест месеци по влегување во сила на новиот закон.

Следствено се јави потребата да се извршат измени на одредбите со кои се уредуваат прекршоците утврдени во Законот за заштита на природата со што пропишаните прекршочни санкции ќе бидат во рамките на предвидените граници утврдени со новиот Закон за прекршоците**,** ќе се реуреди надлежноста за водење на прекршочната постапка и усогласи утврдувањето на прекршочната одговорност.

Покрај претходно наведеното, исто така постои обврска за усогласување на Законот за заштита на природата со новиот Закон за инспекциски надзор („Службен весник на Република Македонија“ бр.102/2019), чија што примена е предвидено да започне на Декември 2019 година. Со законот се предвидени одредени измени во однос на работата на инспекциските служби и инспекциската постапка поради што е потребно усогласување на одредбите за инспекциски надзор од Законот за заштита на природата со новиот Закон за инспекциски надзор,

II. ЦЕЛИ, НАЧЕЛА И ОСНОВНИ РЕШЕНИЈА

Целите кои што се очекува да бидат постигнати со донесувањето на Законот за изменување и дополнување на Законот заштита на природата е усогласување на Законот за заштита на природата со прекршочните одредби во Законот за прекршоците и инспекциските одредби од Законот за инспекциски надзор, односно хармонизација на правниот систем.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Измените и дополнувањата на Законот за заштита на природата нема да има финансиски импликации врз буџетот и другите јавни финансиски средства.

IV.ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на предложените измени и дополнувања на Законот за заштита на природата не е потребно обезбедување на финансиски средства и истиот не повлекува материјални обврски за одделни субјекти.

**Предлог на Закон за изменување и дополнување на Законот за заштита на природата**

Член 1

Во Законот за заштита на природата („Службен весник на Република Македонија“ бр. 67/04, 14/06, 84/07, 35/10, 47/11, 148/11, 59/12, 13/13, 163/13, 41/14, 146/15, 39/16, 63/16 и 113/18) во членот 170 ставот (1) се менува и гласи:

„Државен инспектор може да биде лице со завршено соодветно образование од следните области: дипломиран биолог, дипломиран биолог - еколог, дипломиран биотехнолог, дипломиран географ, дипломиран геолог, дипломиран шумарски инженер, дипломиран инженер агроном, дипломиран инженер по хортикултура и доктор пo ветеринарна медицина, кое ги исполнува општите услови пропишани во Законот за административни службеници како и посебните услови пропишани во Законот за инспекциски надзор.“.

Ставот (2) се брише.

Ставот (3) станува став (2).

Член 2

Насловот на членот 173 – а се брише.

Член 3

Членот 173 – б се брише.

Член 4

Во членот 181 став (1) зборовите „1.500 во денарска противвредност“ се заменуваат со зборовите „500 до 700 евра во денарска противвредност за микро трговци, од 600 до 800 евра во денарска противвредност за мали трговци, од 700 до 900 евра во денарска противвредност за средни трговци и од 800 од 1.000 евра во денарска противвредност за големи трговци “.

Ставот (3) се менува и гласи:

„Глоба во износ од 50 евра во денарска противвредност кај микро трговци, 100 евра во денарска противвредност кај мали трговци, 150 евра во денарска противвредност кај средни трговци и 200 евра во денарска противвредност кај големи трговци ќе му се изрече на одговорното лице во правното лице за дејствијата од став (1) на овој член.“

Во ставот (4) зборовите „150 до“ се бришат.

Ставот (5) се брише.

Член 5

Во член 182 во став (1) зборовите „3.000 евра во денарска противвредност“ се заменуваат со зборовите „1.500 до 2.000 евра во денарска противвредност за микро трговци, од 2.000 до 2.500 евра во денарска противвредност за мали трговци, од 2.500 до 3.000 евра во денарска противвредност за средни трговци и од 3.000 од 3.500 евра во денарска противвредност за големи трговци“.

Во ставот (2) бројот „1.500“ се заменува со бројот „750“.

Ставот (3) се менува и гласи:

„Глоба во износ од 200 евра во денарска противвредност кај микро трговци, 250 евра во денарска противвредност кај мали трговци, 300 евра во денарска противвредност кај средни трговци и 350 евра во денарска противвредност кај големи трговци ќе му се изрече на одговорното лице во правното лице за дејствијата од став (1) на овој член. “

Во ставот (4) зборовите „300 до“ се бришат.

Ставот (5) се брише.

Во ставот (6) кој станува став (5) зборовите „Прекршочната комисија формирана согласно со Законот за животната средина“ се заменуваат со зборовите „надлежниот суд“.

Член 6

Во член 183 став (1) зборовите „20.000 евра во денарска противвредност“ се заменуваат со зборовите „2.500 до 3.000 евра во денарска противвредност за микро трговци, од 5.500 до 6.000 евра во денарска противвредност за мали трговци, од 15.000 до 18.000 евра во денарска противвредност за средни трговци и од 18.000 од 20.000 евра во денарска противвредност за големи трговци“.

Во ставот (2) бројот „3.500“ се заменува со бројот „750“.

Ставот (3) се менува и гласи:

„На одговорното лице во правното лице ќе му се изрече глоба во износ од 1.000 евра во денарска противвредност кај микро трговци, 1.200 евра во денарска противвредност кај мали трговци, 1.400 евра во денарска противвредност кај средни трговци и 1.500 евра во денарска противвредност кај големи трговци за дејствијата од став (1) од овој член.“

Во ставот (4) зборовот „од 800 до 1.000 “ се заменуваат со бројот „750“.

Ставот (5) се брише.

Ставот (6) станува став (5).

Член 7

Во член 183-а во ставот (1) зборовите „30 до“ се бришат.

Во став (2) зборовите „40 до“ се бришат.

Во став (3) зборовите „50 до“ се бришат.

Во став (4) зборовите „80 до“ се бришат.

Ставовите (5), (6), (7), (8), (9), (10), (11), (12), (13) и (14) се бришат.

Член 8

Во член 183-б ставовите (3), (4), (5), (6), (7) и (8) се бришат.

Ставот (9) станува став (3),

Ставот (10) се брише.

Во ставот (11) кој станува став (4) по зборот „средина“ се додаваат зборовите „и Законот за прекршоците“.

Ставовите (12), (13) и (14) се бришат.

Ставот (15) станува став (5).

Член 9

Во член 183-д во ставовите (1), (2) и (3) зборовите „25 до“ се бришат.

Член 10

Овој Закон влегува во сила осмиот ден од денот на објавување во Службен весник на Република Северна Македонија.

ОБРАЗЛОЖЕНИЕ НА ПРЕДЛОГ НА ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЗАШТИТА НА ПРИРОДАТА

Предложените измени и дополнувања на Законот за заштита на природата ги уредуваат прекршочните одредби, кои ќе бидат во согласност со новата национална прекршочна политика. Распонот на глобите е изразен во рамките на предвидената можност за изрекување на трикратен износ од општите глоби за дела против животната средина, во согласност со Законот за прекршоци. Со тоа ќе се овозможи изрекувањето на глобите, водењето на прекршочната постапка и нивната наплата.

Покрај тоа, со сразмерното утврдување на износот на глобата, ќе се овозможи правична наплата, додека истовремено се обезбедува превентивниот ефект на казните.

Со Законот за изменувања и дополнување на Законот за заштита на природата се предлагаат измени и дополнувања во членовите 181, 182, 183, 183-а, 183-б и 183-д во насока на утврдување на нови износи на глоби за прекршоците сторени од страна на физички и правни лица согласно лимитите предвидени во Законот за прекршоците (,,Службен весник на Република Северна Македонија“ бр. 96/19).

Со цел усогласување на Законот за заштита на природата направени се одредени измени и дополнување во делот на условите за стекнување на статус на инспектор. Имено, условите за стекнување на статус на државен инспектор за заштита на природата се дефинирани во Законот за административни службеници и Законот за инспекциски надзор и нема потреба условите повторно да бидат наведени во Законот за заштита на природата. Законот за заштита на природата само ги дефинира областите на образование за стекнување на статус на државен инспектор. Исто така се брише обврската за донесување на правилник за формата и содржината на службена легитимација затоа што истата е уредена со Законот за инспекциски надзор. Дополнително се брише и членот со кој се уредува подготовката на извештаите затоа што истите се уредени со Законот за инспекциски надзор. Исто така се брише и членот 173 –а бидејќи мерката едукација не е предвидена во новиот Закон за инспекциски надзор.

**II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Предложените решенија со овој Предлог закон, се меѓусебно поврзани и се во функција на усогласување со Законот за прекршоците.

**III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Со усвојување на предложените решенија ќе се овозможи конзистентност на правниот систем со цел воспоставување на воедначена прекршочна политика, преку пропишување на усогласени нормативни решенија дадени во Законот за прекршоците и одредбите од посебните материјалните закони.

**ОДРЕДБИ ШТО СЕ МЕНУВААТ И ДОПОЛНУВААТ**

**Член 170**

**Лица кои можат да бидат назначени за инспектори**

(1) Државен инспектор може да биде лице кое:   
- е државјанин на Република Македонија,   
- е полнолетен,   
- има општа здравствена способност,   
- не му е изречена казна со правосилна судска пресуда за забрана на вршење на професија, дејност или должност,   
- има стекнати најмалку 240 кредити според ЕКТС или завршен VII/1 степен од една од следниве области: дипломиран биолог, дипломиран биолог - еколог, дипломиран биотехнолог, дипломиран географ, дипломиран геолог, дипломиран шумарски инженер, дипломиран инженер агроном, дипломиран инженер по хортикултура и доктор пo ветеринарна медицина, што се докажува со уверение,   
- има пет години работно искуство во областа на животната средина,   
- ги исполнува другите услови утврдени во актот за систематизација на работните места,   
- поседува потврда за познавање на компјутерски програми за канцелариско работење и   
- има лиценца за инспектор од областа на надлежноста на инспекциската служба.

(2) Службеното својство на државниот инспектор се докажува со легитимација чија форма, содржина и образец ги пропишува министерот кој раководи со органот на државната управа надлежен за работите од областа на животната средина.

(3) При вршењето на инспекцискиот надзор државниот инспектор е должен да ја покаже службената легитимација од ставот (2) на овој член.

**Член 173-а**

**Постапка за едукација**

(1) Доколку при вршењето на инспекцискиот надзор државниот инспектор, утврди дека е сторена неправилност од членовите 183-а став (2) точки 1, 2 и 3, 183-а став (3) точки 1 и 2 и 183-а став (4) точка 1 на овој закон за прв пат, e должен да состави записник во кој ќе ја утврди сторената неправилност со укажување за отстранување на утврдената неправилност во рок од осум дена и со истовремено врачување на покана за едукација на лицето или субјектот каде што е утврдена неправилноста при вршењето на инспекцискиот надзор.

(2) Формата и содржината на поканата за едукација, како и начинот на спроведување на едукацијата ги пропишува министерот кој раководи со органот на државната управа надлежен за вршење на работите од областа на животната средина.

(3) Едукацијата ја организира и спроведува Државниот инспекторат за животна средина, во рок не подолг од осум дена од денот на спроведувањето на инспекцискиот надзор.

(4) Едукацијата може да се спроведе за повеќе утврдени исти или истородни неправилности за еден или повеќе субјекти.

(5) Доколку во закажаниот термин лицето или субјектот над кој се спроведува едукацијата не се јави на едукацијата, ќе се смета дека едукацијата е спроведена.

(6) Доколку лицето или субјектот над кој се спроведува едукација се јави на закажаната едукација и истата ја заврши, ќе се смета дека е едуциран по однос на утврдената неправилност.

(7) Доколку државниот инспектор при спроведувањето на контролниот надзор утврди дека се отстранети утврдените неправилности од ставот (1) на овој член, донесува заклучок со кој ја запира постапката на инспекциски надзор.

(8) Доколку државниот инспектор при спроведувањето на контролниот надзор утврди дека не се отстранети утврдените неправилности од ставот (1) на овој член, на сторителот на прекршокот е должен да му предложи постапка за порамнување пред да поднесе барање за поведување прекршочна постапка.

(9) Државниот инспекторат за животна средина води единствена евиденција за спроведената едукација на начин пропишан од министерот кој раководи со органот на државната управа надлежен за вршење на работите од областа на животната средина.

**Член 173-б**

**Извештаи**

Државниот инспектор е должен да води евиденција за надзорите и увидите, извршени на правните и физичките лица за кои изготвува квартален извештај и истиот го објавува на веб страницата на органот на државната управа надлежен за вршење на работите од областа на животната средина.

IX 2. ПРЕКРШОЧНИ ОДРЕДБИ

**Прекршочни санкции за правните и за физичките лица**

**Член 181**

(1) Глоба во износ од 1.500 евра во денарска противвредност ќе се изрече за прекршок на правно лице доколку:   
1) не дозволи непречен премин на други лица и друга употреба на земјиштето кое го има во сопственост, заради спроведување на предвидените мерки и активности за заштита на природата (член 8);   
2) организира движење со моторни возила или се движи со моторни возила во природата, освен во населени места и сите видови патишта, уредени патеки и полигони за возење (член 10);   
3) недозволено изврши промена на користењето на земјиштето спротивно на одредбите од овој или друг закон и со тоа предизвика штета во природата (член 11);   
4) спроведува научно истражување во природата на подрачјето на национален парк без претходна најава (член 24);   
5) не го извести органот на државната управа надлежен за вршење на работите од областа на заштитата на природата за добиените резултати од спроведеното истражување (член 24);   
6) користи неселективни средства за заробување или отстрел на заштитени диви животни, како и средства кои можат да предизвикаат локално исчезнување или сериозно вознемирување на популациите (член 43);   
7) недозволено организира студиски посети во функција на остварување на научно истражување (член 71 став (1) точка 2);   
8) недозволено организира движење на луѓе надвор од утврдените патеки во недозволени цели во подрачјето на строгиот природен резерват (член 71 став (1) точка 3);   
9) запали оган во подрачјето на строгиот природен резерват (член 71 став (1) точка 4);   
10) недозволено собира семе и семенски материјал, диви растенија, габи и животни заради научни истражувања (член 71 став (1) точка 5);   
11) недозволено собира семе и семенски материјал, диви растенија, габи и животни заради обновување на популациите на друго подрачје (член 71 став (1) точка 5);   
12) недозволено собира семе и семенски материјал, диви растенија, габи и животни заради обновување на популациите на друго подрачје на начин и во период кои можат да предизвикаат нарушување на екосистемот (член 71 став (1) точка 5);   
13) презема активности со кои се загрозува изворноста на природата во националниот парк (член 75 став (1));   
14) врши туристичко-рекреативни дејности, како и екстензивно земјоделство и рибарство на начин со кој се загрозува опстанокот на видовите и нивната природна рамнотежа (член 75 став (2));   
15) презема активности кои ги загрозуваат обележјата и вредностите, заради кои определено подрачје е прогласено за споменик на природата (член 76);   
16) презема активности на несоодветно искористување на земјиштето во паркот на природата (член 81);   
17) постапува спротивна на одредбите од членот 82 на овој закон;   
18) не го чува, односно не се грижи за природното наследство кое се наоѓа на имот кој е во негова сопственост (член 113);   
19) не овозможи спроведување на дозволено истражување, проучување или мониторинг на природното наследство кое се наоѓа на имот кој е во негова сопственост (член 115);   
20) организира снимање филмови или фотографирање, односно снима филмови или фотографира со електронска опрема во спелеолошки објект, без дозвола (член 124 став (1) точка 4);   
21) недозволено користи или уредува спелеолошки објект или негов дел (член 124 став (1) точка 1);   
22) недозволено затвори влез или некој дел од пештера (член 124 став (1) точка 2);   
23) недозволено врши изградба, обнова или санација на какви било подземни објекти (член 124 став (1) точка 2);   
24) спроведува недозволени истражувања или изведува експерименти во спелеолошки објекти (член 124 став (1) точка 3);   
25) недозволено собира растенија, габи или животни од спелеолошки објекти или негов дел (член 124 став (1) точка 3);   
26) презема активности кои на кој било начин можат да влијаат врз темелните карактеристики, условите и природната флора и фауна во спелеолошкиот објект или неговото надземно заштитно подрачје (член 124 став (1) точка 5);   
27) не дозволи пристап и разгледување на спелеолошкиот објект кој се наоѓа на имот кој е во негова сопственост, за дозволени цели (член 126) и   
28) презема активности кои можат да доведат до уништување или значајно или трајно оштетување, како и загуба на видовите и/или живеалиштата заради кои подрачјето е идентификувано како еколошки значајно подрачје (член 53 став (5)).

(2) Глоба во износ од 500 евра во денарска противвредност ќе му се изрече за прекршок на трговецот поединец за дејствијата од ставoт (1) на овој член.

(3) Глоба во износ од 30% од одмерената глоба за правното лице односно за трговец поединец ќе му се изрече на одговорното лице во правното лице односно во трговец поединец за дејствијата од став (1) на овој член.

(4) Глоба во износ од 150 до 300 евра во денарска противвредност ќе му се изрече за прекршок на физичкото лице за дејствијата од ставoт (1) на овој член.

(5) Доколку со прекршоците од ставот (1) точки 2, 3, 4, 6, 13, 14, 15, 16, 17, 18, 19, 23, 24, 25 и 26 на овој член настане поголема штета врз природата се изрекува санкција сразмерна на причинетата штета, но најмногу до двократен. износ од износот утврден со ставот (1) на овој член.

(6) Надлежен орган за водење на прекршочната постапка и за изрекување на прекршоците од овој член е Прекршочната комисија формирана согласно со Законот за животната средина.

**Прекршочни санкции за правните и за физичките лица**

**Член 182**

(1) Глоба во износ од 3.000 евра во денарска противвредност ќе му се изрече за прекршок на правно лице доколку:   
1) презема активности за користење на природата на начин кој предизвикува оштетување или уништување на биолошката разновидност (член 12 точка 1);   
2) презема активности за користење на природата на начин кој предизвикува деградација на почвата и губење на нејзината плодност (член 12 точка 2);   
3) презема активности за користење на природата на начин кој доведува до оштетување на површинските или подземните геоморфолошки формации (член 12 точка 3);   
4) користи забранети средства за заштита на растенијата (член 13);   
5) презема активности за користење на природните ресурси чие користење е ограничено или забрането (член 14);   
6) презема активности за користење на природните ресурси во обем кој не соодветствува на ограничувањето пропишано од министерот за животна средина и просторно планирање (член 14);   
7) преземе активности во природата, а за кој е должен да изработи елаборат за оцена на прифатливоста за природата согласно со членовите 18 став (2) и 18-а, како и не го достави на одобрување на надлежниот орган;   
8) преземе активности во природата без претходно добиено одобрение за прифатливост на проектот или не постапува согласно со елаборатот (член 18-а став (2));   
9) недозволено собира засегнати и заштитени видови растенија, габи и животни (член 23);   
10) недозволено врши заробување и отстрел на животни (член 23);   
11) не поднесе извештај за продадени или извезени количини во рокот определен во членот 23 од овој закон;   
12) засегнатите и заштитени видови растенија, габи и животни и нивни делови се собираат спротивно на условите пропишани во членот 23-а од овој закон и прописите кои произлегуваат од него;   
13) врши промет без претходна дозвола, односно сертификат за промет (член 30);   
14) користи примероци кои ги внел во прометот за поинаква цел од онаа која била наведена во дозволата (член 31);   
15) чува автохтони диви животински видови во несодветни услови во заробеништво (член 32);   
16) чува автохтони и алохтони диви видови во заробеништво без довола (член 33);   
17) постапува спротивно на забраната од членот 38 став (1) на овој закон;   
18) не пријави пронаоѓање на мртви, болни и повредени единки од строго заштитени диви видови животни во органот на државната управа надлежен за вршење на работита од областа на заштитата на природата (член 40);   
19) користи неселективни средства за заробување или отстрел на заштитени диви животински видови, како и средства кои можат да предизвикаат локално исчезнување или сериозно вознемирување на популациите (член 43);   
20) презема активности за изградба на објекти покрај природните извори, покрај брегот на природните водотеци, крајбрежјето на природните и вештачките езера, како и плавените рамнини на водотеците спротивно на одредбите од овој закон (член 58);   
21) презема активности за стопанисување со пасишта и тревни површини кое не е на традиционален начин (член 60);   
22) постапува спротивно на одредбите од членот 71 на овој закон;   
23) запали оган во подрачјето на националниот парк на места кои не се утврдени како места за палење оган во планот за управување со националниот парк (член 75 став (1));   
24) постапува спротивно на одредбите од членот 76 на овој закон;   
25) не овозможи спроведување на дозволено истражување, проучување или мониторинг на природното наследство кое се наоѓа на имот кој е во негова сопственост (член 115);   
26) недозволено затвори влез или некој дел од пештера (член 124 став (1) точка 2);   
27) недозволено врши изградба, обнова или санација на какви било подземни објекти (член 124 став (1) точка 2);   
28) спроведува недозволени истражувања или изведува експерименти во спелеолошки објекти (член 124 став (1) точка 3);   
29) недозволено собира растенија, габи или животни од спелеолошки објекти или негов дел (член 124 став (1) точка 3);   
30) презема активности кои на кој било начин можат да влијаат врз темелните карактеристики, условите и природната флора и фауна во спелеолошкиот објект или неговото надземно заштитно подрачје (член 124 став (1) точка 5);   
31) не пријави пронаоѓање на минерали и фосили кои имаат стекнато статус на природно наследство (член 131) и   
32) стопанисува со шумските екосистеми спротивно на Програма за управување на шумските живеалишта и екосистеми во заштитените подрачја (член 54 став 1)).

(2) Глоба во износ од 1.500 евра во денарска противвредност ќе му се изрече за прекршок на трговецот поединец за дејствијата од ставoт (1) на овој член.

(3) Глоба во износ од 30% од одмерената глоба за правното лице односно за трговец поединец ќе му се изрече на одговорното лице во правното лице односно во трговец поединец за дејствијата од став (1) на овој член.

(4) Глоба во износ од 300 до 450 евра во денарска противвредност ќе му се изрече за прекршок на физичкото лице за дејствијата од ставoт (1) на овој член.

(5) Доколку со прекршоците од ставот (1) на овој член настане поголема штета врз природата се изрекува санкција сразмерна на причинетата штета но најмногу до двократен износ од износот утврден со ставот (1) на овој член.

(6) Надлежен орган за изрекување на прекршоците од овој член е Прекршочната комисија формирана согласно со Законот за животната средина.

**Прекршочни санкции за правните и за физичките лица**

**Член 183**

(1) Глоба во износ од 20.000 евра во денарска противвредност ќе му се изрече за прекршок на правно лице доколку:   
1) не преземе активности за спроведување на утврдените компензаторни мерки (член 19);   
2) недозволено спроведува научно истражување во природата на територијата на Република Македонија (член 24);   
3) внесува во прометот примероци со лажна, фалсификувана или неважечка дозвола (член 30);   
4) превезува живи примероци спротивно на одредбите од членот 31 на овој закон;   
5) овластениот депозитар на конфискувани видови постапува спротивно на позитивните прописи и меѓународно ратификувани договори од Република Македонија со одземените, односно запленетите видови имајќи ги предвид меѓународните ратификувани договори и позитивните прописи (член 31);   
6) чува алохтони диви животински видови кои можат да предизвикаат опасност по животот и здравјето на луѓето (член 32);   
7) постапува спротивно на забраната од членот 38 став (2) на овој закон;   
8) користи заштитени диви видови на начин и во обем кој ја доведува во опасност поволната состојба на нивната зачуваност (член 42);   
9) преградува водотеци или го намалува количеството на вода под биолошкиот минимум или ги исушува или затрупува изворите, мочуриштата и другите водни живеалишта (член 56);   
10) презема активности за користењето на природните богатства покрај природните извори, покрај брегот на природните водотеци, крајбрежјето на природните и вештачките езера, како и плавените рамнини на водотеците спротивно на одредбите од овој закон (член 58);   
11) врши риболов или друга употреба на делови од водните живеалишта спротивно на пропишаното привремено или трајно ограничување (член 59);   
12) при арондација уништи или оштети меѓни живеалишта (член 61);   
13) не го чува, односно не се грижи за природното наследство кое се наоѓа на имот кој е во негова сопственост (член 113);   
14) при спроведување на истражување и експлоатација на минералните суровини или при спроведување на други активности кои можат да предизвикаат промени на пределот не ги отстрани или намали во најголема можна мера штетните последици на пределот (член 121);   
15) недозволено користи или уредува спелеолошки објект или негов дел (член 124 став (1) точка 1);   
16) преземе активности за затворање на влезот, попречување на користењето или други активности кои можат да го загрозат или оштетат спелеолошкиот објект кој се наоѓа на имот во приватна сопственост (член 126 став (1));   
17) при вршење на дејности или изградба од јавен интерес не ги преземе сите потребни мерки и активности за заштита на наоѓалиште на минерали и фосили (член 127 став (2)) и   
18) недозволено зема од природата минерали или фосили кои стекнале статус на природно наследство или се наоѓаат во заштитено подрачје (член 130).

(2) Глоба во износ од 3.500 евра во денарска противвредност ќе му се изрече за прекршок на трговецот поединец за дејствијата од ставoт (1) на овој член.

(3) Глоба во износ од 30% од одмерената глоба за правното лице односно за трговец поединец ќе му се изрече на одговорното лице во правното лице односно во трговец поединец за дејствијата од став (1) на овој член.

(4) Глоба во износ од 800 до 1000 евра во денарска противвредност ќе му се изрече за прекршок на физичкото лице за дејствијата од ставoт (1) на овој член.

(5) Доколку со прекршоците од ставот (1) на овј член ќе настане поголема штета врз природата се изрекува санкција сразмерна на причинетата штета, но најмногу до двократен износ од износот утврден со ставот (1) на овој член.

(6) Надлежен орган за изрекување на прекршочните санкции од овој член е надлежниот суд.

**Прекршочни санкции за физички лица**

**Член 183-а**

(1) Глоба во износ од 30 до 50 евра во денарска противвредност ќе му се изрече за прекршок на физичко лице доколку:   
1) остава, фрла и/или напушта отпад во заштитено подрачје;   
2) пали огин во заштитени подрачја и   
3) фрла отпушоци од цигари во заштитено подрачје.

(2) Глоба во износ од 40 до 60 евра во денарска противвредност ќе му се изрече за прекршок на физичко лице доколку:   
1) се движи надвор од патеката за посетители или на места забранети за посетители;   
2) непримерно се однесува во заштитеното подрачје и  притоа не постапува по укажувањата на чуварската служба во заштитеното подрачје и   
3) создава бучава или на друг начин ги вознемирува заштитените диви животински видови.

(3) Глоба во износ од 50 до 70 евра во денарска противвредност ќе му се изрече за прекршок на физичко лице доколку:   
1) не се легитимира на барање на чуварската служба основана или определена од субјектите кои ги вршат работите на управување со заштитеното подрачје и   
2) сече дрва или кине или на друг начин уништува загрозени и строго заштитени видови растенија во заштитено подрачје.

(4) Глоба во износ од 80 до 100 евра во денарска противвредност ќе му се изрече за прекршок на физичко лице доколку:   
1) не ја извести чуварската служба основана или определена од субјектите кои ги вршат работите на управување со заштитеното подрачје за забележано загрозување на одредени видови или за недозволени активности кои се спроведуваат на заштитеното подрачје.

(5) За прекршоците од овој член државните инспектори за природа, работник на органот на државната управа надлежен за работите од областа на внатрешни работи, чуварската служба основана или определена од субјектите кои ги вршат работите на управување со заштитеното подрачје ќе му врачат мандатен платен налог која сторителот е должен да го плати во рок од осум дена..

(6) Ако сторителот за прекршоците од овој член го признае делото што му се става на товар или ако овластеното службено лице од ставот (5) на овој член прекршокот го утврди лично или го утврди со употреба на соодветни технички средства и направи, службеното лице веднаш ќе издаде мандатен платен налог.

(7) Се смета дека сторителот на прекршокот со потписот на приемот на мандатниот платен налог се согласува да ја плати глобата.

(8) Сторителот е должен да ја плати глобата утврдена според овој член во рок од осум дена од приемот на мандатниот платен налог на сметката означенa во мандатниот платен налог. Сторителот кој ќе ја плати глобата во тој рок, ќе плати само половина од изречената глоба. Поуката за тоа право е дел од правната поука на мандатниот платен налог.

(9) Во постапката која ќе заврши со издавање на налогот не се плаќаат трошоците на постапката доколку голабата е платена од сторителот.

(10) Доколку глобата од ставот (5) на овој член не се плати во определениот рок, лицата од ставот (5) на овој член се должни да го достават мандатниот платен налог до органот надлежен за присилно извршување за негово извршување.

(11) Лицата од ставот (5) на овој член се должни да водат евиденција за издадените мандатни платни налози и за исходот на покренатите постапки.

(12) Во евиденцијата од ставот (11) на овој член се собираат, обработуваат и чуваат следните податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на мандатниот платен налог кој му се издава и исходот на постапката.

(13) Личните податоци од ставот (12) на овој член се чуваат пет години од денот на внесување во евиденцијата.

(14) Министерот кој раководи со органот на државната управа надлежен за вршење на работите од областа на животната средина ја пропишува формата и содржината на мандатниот платен налог.

**Постапка за порамнување и спогодување**

**Член 183-б**

(1) За прекршоците утврдени во членовите 181, 182 и 183-a од овој закон, државните инспектори се должни на сторителот на прекршокот да му предложат постапка за порамнување со издавање на прекршочен платен налог пред да поднесат барање за прекршочна постапка.

(2) Кога сторителот на прекршокот е согласен за поведување на постапка за порамнување, државниот инспектор во записникот забележува дека издава прекршочен платен налог.

(3) Кога прекршокот државниот инспектор го утврди лично или го утврди со употреба на соодветни технички средства и направи, државниот инспектор е должен веднаш да издаде прекршочен платен налог кој го забележува во записникот за констатиран прекршок.

(4) Во случаите од ставот (2) на овој член, прекршочниот платен налог го потпишува државниот инспектор и сторителот.

(5) Во случаите од ставот (3) на овој член, прекршочниот платен налог го потпишува државниот инспектор, а може да го потпише и сторителот.

(6) По приемот и потпишувањето на прекршочниот платен налог, сторителот е должен да ја плати изречената глоба во рок од осум дена од денот на приемот на прекршочниот платен налог на сметката означена во правната поука.

(7) Сторителот кој ќе ја плати глобата во рокот од ставот (6) на овој член, ќе плати половина од изречената глоба, за кое право се поучува во правната поука од прекршочниот платен налог.

(8) Доколку глобата не се плати во рокот определен во прекршочниот платен налог, државните инспектори се должни да поднесат барање за поведување на прекршочна постапка пред Прекршочната Комисија.

(9) За прекршоците утврдени во членот 183 од овој закон, државните инспектори можат на сторителот на прекршокот да му предложат постапка за спогодување пред да поднесат барање за поведување на прекршочна постапка.

(10) Во случаите кога е постигната согласност за спогодувањето, глобата на сторителот може да биде намалена најмногу за една половина од максимум пропишаната глоба за прекршокот, а во исклучително олеснителни околности глобата може да биде изречена во висина од една третина од пропишаната глоба.

(11) Постапките за порамнување и спогодување се водат согласно со одредбите од Законот за животната средина.

(12) Државните инспектори се должни да водат евиденција за издадените прекршочни платни налози и за исходот на покренатите постапки.

(13) Во евиденцијата од ставот (12) на овој член се собираат, обработуваат и чуваат следните податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот платен налог кој му се издава и исходот на постапката.

(14) Личните податоци од ставот (13) на овој член се чуваат пет години од денот на внесување во евиденцијата.

(15) Министерот кој раководи со органот на државната управа надлежен за работите од областа на животната средина ја пропишува формата и содржината на прекршочниот платен налог.

**Член 183-д**

**Прекршочни санкции за овластено службено лице**

(1) Глоба во износ од 25 до 50 евра во денарска противвредност ќе му се изрече за прекршок на овластеното службено лице од органот на државната управа надлежен за вршење на работите од областа на заштита на природата ако не одлучи по барањата во роковите утврдени во членовите 19 став (6), 23 став (1), 24 став (1), 30 став (8), 33 став (1), 40 став (3) и 122 став (5) од овој закон.

(2) Глоба во износ од 25 до 50 евра во денарска противвредност ќе му се изрече за прекршок на овластеното службено лице од органот на државната управа надлежен за вршење на стручни работи од областа на заштита на природата ако не побара мислење по службена должност во рокот утврден во членот 33 став (5) од овој закон.

(3) Глоба во износ од 25 до 50 евра во денарска проттивредност ќе му се изрече за прекршок на овластеното службено лице од органот на државната управа надлежен за вршење на работите од областа на ветеринарните работи доколку во рокот утврден во членот 33 став (6) од овој закон не го достави бараното мислење.

(4) За прекршоците од ставовите (1), (2) и (3) од овој член прекршочна постапка води и прекршочна санкција изрекува надлежен суд.